แนวโน้มหุ้นเช้าโอกาสอ่อนตัวตามตปท.
นักวิเคราะห์ประเมินดัชนีเช้าวันนี้โอกาสอ่อนตัวระยะสั้น ไม่มั่นใจผลประชุมอียู
26 มิ.ย. 2555

นักวิเคราะห์ประเมินดัชนีเช้าวันนี้โอกาสอ่อนตัวระยะสั้น ไม่มั่นใจผลประชุมอียู
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นเช้านี้มีโอกาสอ่อนตัวลงระยะสั้น ตามตลาดต่างประเทศส่วนใหญ่เป็นทางลบ ทั้งดาวน์โจนส์ ยุโรป เพราะปัจจัยต่างประเทศยังกดดันจิตวิทยาการลงทุนอย่างต่อเนื่อง ส่วนเอเชียเปิดเช้านี้อาจไม่ลบรุนแรงเท่าทางสหรัฐ ยุโรป
"โดยเฉพาะตลาดหุ้นสหรัฐเมื่อคืนร่วงบอกไม่มีความหวังอะไรกับการประชุมอียู ซัมมิท ตลาดหุ้นสหรัฐจึงปรับลงราว 1%" นายปริญทร์ กล่าว 
ส่วนปัจจัยในประเทศยังแข็งแรงดี โดยเฉพาะตัวเลขส่งออกล่าสุดในเดือนพ.คสะท้อนถึงการพลิกฟื้นขึ้นมาเหนือกว่านักวิเคราะห์คาดการณ์มาก และยังมีแนวโน้มที่ดีต่อเนื่อง เพียงแต่ปัจจัยต่างประเทศยังคงเป็นตัวคอยรบกวนการลงทุนจะทำให้ดัชนีเคลื่อนไหวไซด์เวย์ในช่วงสั้น แต่ถึงจะปรับตัวขึ้นก็เป็นการรีบาวน์เล็กๆ